Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Vismaz 7 cilvēki gājuši bojā, bet vēl 7 pazuduši bez vēsts lietavu izraisītos postošos plūdos Dienvidkorejas galvaspilsētā Seulā. Šāds nokrišņu daudzums pilsētā nav bijis 80 gadus.

Dienvidkorejas Iekšlietu ministrija informēja, ka Seulā un tuvējās pilsētās tika bojātas 800 ēkas, bet vismaz 790 cilvēki bija spiesti evakuēties no savām mājām. Pēc ūdens atkāpšanās ielās bija redzamas straumes pārvietotas automašīnas un autobusi, bet strādnieki un glābšanas dienestu pārstāvji novāca izgāztos kokus, dubļus un gruvešus.

Apmēram 50 pilsētās bija izsludināti brīdinājumi par iespējamiem zemes nogruvumiem, bet Seulā un kalnainajos valsts apvidos slēdza 160 pārgājienu takas.

Meteorologi ziņo, ka kādā galvaspilsētas rajonā nokrišņu daudzums stundas laikā pārsniedza 14 centimetrus, un šāda situācija nebija novērota kopš 1942. gada. Diemžēl prognozes nav iepriecinošās un tuvākajās dienās gaidāmas jaunas lietusgāzes.

AS "Latvijas gāze" uz 2022. gada 31. augustu nevarēs nodrošināt Enerģētikas likumā noteikto publiskā tirgotāja pienākumu par nepieciešamo dabasgāzes krājumu apjoma uzglabāšanu Inčukalna pazemes krātuvē, norādīts paziņojumā uzņēmuma mājaslapā.

Uzņēmums norādīja uz Saeimā pieņemtajiem grozījumiem Enerģētikas likumā, kas cita starpā paredz Latvijā ar 2023. gada 1. janvāri aizliegt gāzes piegādes no Krievijas. Tie stājas spēkā 11. augustā. Šie grozījumi arī nosaka, ka publiskajam tirgotājam jeb šajā gadījumā “Latvijas gāzei” ne vēlāk kā līdz katra gada 31. augustam saistīto lietotāju patēriņam nepieciešamais dabasgāzes apjoms laikposmam no attiecīgā gada 1. oktobra līdz nākamā gada 30. aprīlim ir jāuzglabā Inčukalna pazemes gāzes krātuvē.

Taču "Latvijas gāzei" piederošās dabasgāzes apjoms, kas atrodas Inčukalna pazemes gāzes krātuvē uz šo brīdi ir 0,75 teravatstundas (TWh). Savukārt uz 31. augustu "Latvijas gāzei" piederošās dabasgāzes apjoms, ņemot vērā jau iepriekš uzņemtās līgumiskās saistības, veidos 0,69 TWh.

AS “Latvijas gāze” savas saimnieciskās darbības ietvaros veic nepieciešamās darbības, lai turpinātu dabasgāzes pakalpojuma sniegšanu, iegādājoties to no citiem alternatīviem piegādātājiem, norādīja uzņēmums.

.

Saistībā ar nelegālo migrāciju uz Latvijas–Baltkrievijas robežas valdība nolēma līdz 10. novembrim pagarināt vairākās Latgales pašvaldībās izsludināto ārkārtējo situāciju. Šī ir jau ceturtā reize, kad ārkārtējo situāciju Baltkrievijas pierobežā pagarina.

Ņemot vērā iekšlietu dienestu norādes par potenciālajiem riskiem saistībā ar iespējamu Baltkrievijas režīma atkārtoti organizētu hibrīduzbrukumu, kā arī Baltkrievijas atbalstu Krievijas izvērstajam karam Ukrainā, valdība atbalstīja ārkārtējās situācijas pagarināšanu uz Latvijas–Baltkrievijas robežas.

Ārkārtējā situācija Ludzas, Krāslavas, Augšdaugavas novadā un Daugavpils valstspilsētā pagarināta līdz šā gada 10. novembrim.

Pirmo reizi valdība ārkārtējo situāciju četrās iepriekš minētajās administratīvajās teritorijās uz Baltkrievijas robežas izsludināja no 2021. gada 11. augusta līdz 10. novembrim. Savukārt pēcāk tā tika pagarināta līdz 2022. gada 10. februārim, vēlāk – līdz 10. maijam, bet tad vēlreiz – līdz 2022. gada 10. augustam.

Tagad ārkārtējā situācija pierobežā ir pagarināta ceturto reizi.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.